पाएं अपने शहर की ताज़ा ख़बरें और फ्री ई-पेपरडाउनलोड करें
जिला प्रशासन ने पिछले 10 दिनों से कोरोना संदिग्धों की सैंपलिंग तो कम कर दी, पर एक्टिव केस की दर और मृत्यु दर में कमी नहीं ला पाया। यहीं कारण है कि अप्रैल माह के 30 दिनों में एक्टिव केस की देर 181.2 और मृत्यु दर 2.6 रही। जबकि इस माह के 5 दिनों में एक्टिव केस की दर बढ़ कर 224.6 और मृत्यु दर बढ़कर 4.6 पहुंच गई है।
बता दें कि जिले में कोरोना संक्रमण अधिक फैलने के कारण अप्रैल माह के 30 दिनों में 181.2 की दर से 5437 लोग कोरोना संक्रमित पाए गए। वहीं 2.6 की दर से जिले के 79 कोरोना संक्रमितों की मौत हुई। इन आंकड़ाें को देख जिला प्रशासन ने पिछले 10 दिनों से जिले के कोरोना संदिग्धों की सैंपलिंग कर दी। पर न तो प्रशासन एक्टिव केस की दर में कमी ला पाया और न ही मृत्यु दर में। जबकि सैंपलिंग कम होने के बाद से एक्टिव केस के साथ ही मृत्यु दर में भी बढ़ोत्तरी हो गई है।
इस मई माह के 5 दिनों में 224.6 की दर से 1123 एक्टिव केस पाए गए। वहीं 4.6 की दर से आज बुधवार तक 23 लोगों की मौत हो गई। इस प्रकार मई माह में एक्टिव केस की देर में 43.4 और मृत्यु दर में 2.6 की वृद्धि हुई। इसके बाद भी प्रशासन आंकड़े छिपाने के साथ ही जिले में सैंपलिंग कम कर रहा है।
ऑक्सीजन को लेकर फिर जिला अस्पताल में हुआ हंगामा
जिला अस्पताल में ऑक्सीजन की कमी को लेकर मरीज के परिजनों द्वारा हंगामा करने का सिलसिला रुकने का नाम नहीं ले रहा है। मंगलवार की देर रात अस्पताल भवन की चौथी मंजिल पर स्थित प्री-आइसोलेशन वार्ड में भर्ती मरीज के परिजनों ने ऑक्सीजन न मिलने पर हंगामा किया। हंगामा अधिक बढ़ने पर स्टाफ अपने ड्यूटी छोड़कर गया।
इस बात की जानकारी लगने पर जब सिविल सर्जन मौके पर पहुंचे और मरीज के परिजनों को समझाइश देते हुए मामले को शांत कराया। सिविल सर्जन डॉ लखन तिवारी ने बताया कि मंगलवार की देर रात 3 बजे एक मरीज के परिजनों ने ऑक्सीजन न उपलब्ध न होने के कारण वार्ड में जमकर हंगामा किया। जानकारी लगने पर परिजनों और ड्यूटी स्टाफ को समझाइश देते हुए शांत कराया गया।
जिले में 113 व शहर के 54 नए पॉजिटिव
सागर लैब और जिला अस्पताल की एंटीजन किट रिपोर्ट में बुधवार को जिले भर के 113 व्यक्ति नए पॉजिटिव पाए गए। जिसमें छतरपुर शहर की चौबे कॉलोनी, शांति नगर कॉलाेनी, सीताराम कॉलोनी, महोबा रोड, सागर, पन्ना और नौगांव रोड सहित विभिन्न कॉलोनियों के 54 लोग पॉजिटिव निकले।
इसके साथ ही बड़ामलहरा, नौगांव, लवकुशनगर, चंदला, गौरिहार, बकस्वाहा, बिजावार, राजनगर व खजुराहो के 59 लोग संक्रमित पाए गए। बुधवार को जिले में 113 एक्टिव केस सामने आने पर जिले में अब तक पाए गए संक्रमितों की संख्या बढ़कर 8699 पहुंच गई है।
शहर के 2 सहित 4 संक्रमितों की इलाज के दौरान मौत
जिले में बुधवार को छतरपुर शहर के 2 सहित 4 संक्रमितों की इलाज के दौरान मौत हो गई। बुधवार की सुबह छतरपुर शहर के 50 वर्षीय अधेड़ की महोबा रोड स्थित क्रिश्चियन अस्पताल में इलाज के दौरान मौत हो गई। इसके साथ ही जिला अस्पताल के कोविड आईसीयू और आइसोलेशन वार्ड में छतरपुर शहर में सीताराम कॉलोनी के 73 वर्षीय वृद्ध, बिजावर के 45 वर्षीय अधेड़ सहित गढ़ीमलहरा के 50 वर्षीय व्यक्ति की इलाज के दौरान मौत हो गई।
ड्यूटी डॉक्टर के अनुसार इन सभी मरीजों की मौत फेफड़ों में अधिक संक्रमण फैलने के साथ शरीर में ऑक्सीजन लेवल कम होने से हुई। इन सभी संक्रमितों की मौत के बाद जिला प्रशासन ने सागर रोड स्थित भैंसासुर मुक्तिधाम में कोविड गाइडलाइन के तहत अंतिम संस्कार कराया।
जिले के 171 पॉजिटिवों ने संक्रमण को दी मात, 158 संक्रमितों को स्वस्थ होकर घर लौटे
जिला अस्पताल सहित जिले के विभिन्न कोविड केयर सेंटरों से बुधवार को स्वस्थ होने पर 117 को डिस्चार्ज किया गया। इस दौरान जिला अस्पताल व लवकुशनगर कोविड सेंटर से 3-3, महोबा रोड स्थित कोविड केयर सेंटर से 7 और पिछले 8 दिनों से अपने-अपने घर पर होम आइसोलेशन में रहे 158 संक्रमितों को स्वस्थ होने पर डिस्चार्ज किया गया। लवकुशनगर बीएमओ एपी शाक्यवार ने बताया कि लवकुशनगर थाना के दो आरक्षक सहित राजनगर थाना क्षेत्र के सुरक्षा प्रहरी को स्वस्थ होने पर डिस्चार्ज किया गया।
बीएमओ ने कोराेना संक्रमित मरीजों से कहा कि संक्रमित होने के बाद घबराएं नहीं और अपने आत्मबल को कम न होने दे। देखा गया है कि जिन रोगियों में आत्मबल बना रहता है, वे संक्रमण से जल्दी स्वस्थ हो रहे हैं। इसलिए संक्रमित होने के बाद अपना आत्मबल न खोएं। बुधवार को 171 मरीजों के स्वस्थ होने से एक्टिव केस की संख्या घटकर 1180 रह गई।
Copyright © 2021-22 DB Corp ltd., All Rights Reserved
This website follows the DNPA Code of Ethics.
hin_Deva hin_Deva hin_Deva hin_Deva awa_Deva hin_Deva hin_Deva awa_Deva awa_Deva hin_Deva mag_Deva hin_Deva hin_Deva hin_Deva hin_Deva hin_Deva zho_Hant eng_Latn